Ponta: Ar fi drept să îi scurtăm mandatul lui Băsescu, să nu aibă pensie. Nu știu dacă se va întâmpla

Întrebat ce ar trebui să facă Traian Băsescu pentru a fi suspendat iarăși din funcția de președinte, Ponta a răspuns: „Să încalce grav Constituția”. El a adăugat că actualul șef al statului încalcă în mod constant Constituția „câte puțin”.

Premierul a spus că se gândește că ar fi drept ca, la câte pensii a tăiat și la cât de mult a încălcat Constituția, președintele Băsescu să nu primească pensie de pe urma funcției, scurtându-i-se mandatul. Ponta a precizat că, din câte știe, pentru a primi pensie un președinte trebuie să fi avut mandat întreg, fără a fi demis.

Întrebat dacă va fi suspendat Traian Băsescu, Ponta a subliniat că el doar se gândește că ar fi drept ca președintele actual să nu primească pensie, prin scurtarea mandatului. „Nu știu dacă se va întâmpla”, a spus Ponta.

El a mai adăugat că dacă va putea evita o criză politică în România, o va face. „Dar asta nu înseamnă că Traian Băsescu poate să facă ce vrea”, a precizat premierul.

Răspunzând unei întrebări, Ponta a dat ca exemple de încălcări ale Constituției din partea lui Train Băsescu recentele declarații ale acestuia la adresa Justiției în contextul procesului în care este implicat Mircea Băsescu și la adresa serviciilor de informații în contextul fotografiilor cu Elena Udrea la Paris.